Goeiemore Mnr Mandela : Zelda La Grange : 9780143539117
Goeiemore Mnr Mandela
3.73 (825 ratings by Goodreads)
Zelda la Grange het grootgeword as 'n ondersteuner van die reels wat wit en swart skei. En tog sou sy een van Nelson Mandela se naaste vertrouelinge word, en liefde en respek ontwikkel vir hierdie man wat aan haar as 'n vyand voorgehou is. Goeiemore, mnr. Mandela vertel die uitsonderlike verhaal van hoe 'n jong vrou se lewe, oortuigings en vooroordele omvergewerp word deur die grootste staatsman van ons tyd. Dit volg die ongelooflike lewenspad van 'n verskrikte tikster in haar vroee twintigs wat gekies word as die president se lojaalste steunpilaar en haar loopbaan daaraan wy om reisgenoot en versorger te word van die man wat sy 'Khulu' noem. Oupa. Zelda bring hier hulde aan Nelson Mandela soos sy hom geken het: Leermeester van wie sy haar belangrikste lewenslesse ontvang het. 'n Man wat nie die verlede oor sy hede sou laat heers nie. 'n Man vol respek en vergifnis teenoor almal, maar wat ook openhartig, reguit en 'n terggees kon wees. Terwyl hy sy land vernuwe het, het hy Zelda ook uit 'n geslote wereld van vrees en wantroue bevry en betekenis aan haar lewe verleen. Hierdie boek wentel om liefde en tweede kanse.
Dit sal jou lewe raak en jou laat glo elkeen van ons, ongeag wie ons is en wat ons gedoen het, het die mag om te verander.
Zelda la Grange is in 1970 gebore. Sy het haar in 1994 by die kantoor van die eerste demokraties verkose president van Suid-Afrika as senior ministeriele tikster aangesluit. Sy is bevorder tot een van die president se drie private sekretaresses, en na sy aftrede in 1999 het Nelson Mandela haar gevra om in sy diens aan te bly. Zelda la Grange het Nelson Mandela oor 'n tydperk van 19 jaar in verskeie hoedanighede gedien en haar lojaliteit is in die tyd deur baie instansies erken. Sy koordineer elke jaar Bikers for Mandela-dag. Sy dien sedert 2010 as beskermer van die 1st for Women-versekeringstrust en is in 2014 as ambassadeur van Beeld se kinderfonds aangewys.